Темыркъан Юрий и гуапэщ зэфIэкI зыбгъэдэлъ щIалэгъуалэм я творческэ зыужьыныгъэр Къэбэрдей-Балъкъэрым зэрыщыдаIыгъыр
Къэбэрдей-Балъкъэр къэрал университетым Темыркъан Хьэту и цIэр зезыхьэ и щэнхабзэ центрым дуней псом щыцIэрыIуэ дирижёр Темыркъан Юрий щахуэзащ республикэм и щIалэгъуалэм, еджапIэ нэхъыщхьэхэмрэ курыт специальнэ еджапIэхэм я студентхэм, щIалэгъуалэ, жылагъуэ зэгухьэныгъэхэм я лIыкIуэхэмрэ.
Темыркъан Юрий къызэхуэсахэр зыщIэупщIа куэдым я жэуапхэр иритащ, еджапIэм щIэтIысхьэхэр къыхэзых комиссэм, профессорхэмрэ егъэджакIуэхэмрэ я лэжьыгъэм щыгъуазэ зищIащ, мы гъэм творческэ IэщIагъэхэр къыхэзыхахэм епсэлъащ.
Музыкант цIэрыIуэм къыхигъэщхьэхукIащ зэфIэкIышхуэ зыбгъэдэлъ щIалэгъуалэм я творческэ зыужьыныгъэр дэIыгъыным хуэгъэзауэ республикэм щалэжьхэр и гуапэ зэрыхъур: «Сабийхэр музыкэм, гъуазджэм хуэгъэсэным хуабжьу мыхьэнэшхуэ иIэщ. Ахэр тэмэму къэтэджмэ, къэралри нэхъ къулей хъу-нущ. Нобэ сэ мыбы щыслъэгъуам уи фIэщ ещI а лэжьыгъэр ди деж тэмэму зэрыщекIуэкIыр».
ЗэIущIэм кърихьэлIащ Темыркъан Юрий и къуэш, къэрал симфоническэ оркестрым и унафэщI Темыркъан Борис, КъБКъУ-м и ректор Алътуд Юрий, Дунейпсо Адыгэ Хасэм и тхьэмадэ Сэхъурокъуэ Хьэутий сымэ.
